## El Consell aprova el decret llei perquè els municipis del Baix Segura i Crevillent finalitzen obres de drenatge i neteja per a previndre inundacions

*** El nou termini d'execució de les obres es prorrogarà fins al 30 de novembre de 2026**

El Ple del Consell ha aprovat el decret llei pel qual es modifiquen els decrets llei d'aprovació de les bases reguladores i concessió directa d'ajudes per a actuacions de competència local als municipis de la comarca del Baix Segura i Crevillent per a facilitar la inversió en sistemes urbans de drenatge i actuacions de neteja sostenible per a la prevenció d'inundacions.

L'objectiu d'este decret llei és l'ampliació del termini d'execució de les actuacions, per a aconseguir l'objectiu que tots estos municipis puguen finalitzar les obres per a la protecció dels seus territoris i principalment de la seguretat de les poblacions.

Amb esta modificació, les obres podran executar-se fins al 30 de novembre de 2026. Este termini podrà ser prorrogat per causes previstes en la norma, com ara raons climatològiques o qualsevol altra causa de força major, entre altres.

Es tracta de projectes considerats d'alta prioritat, ja que les actuacions urbanes sostenibles, i especialment els sistemes urbans de drenatge són tècniques de gestió d'aigües pluvials i planejament urbà que, a més d'evitar els desbordaments o inundacions en episodis d'intensa pluja, contribuiran a la millora ambiental o paisatgística d'estos municipis.

Fecha: 30/01/2024